
קבלת צדקה מגוי - מקורות

תלמוד בבלי מסכת סנהדרין דף כו עמוד ב
אמר רב נחמן: אוכלי דבר אחר פסולין לעדות. הני מילי בפהרסיא, אבל בצינעא לא. ובפרהסיא נמי לא אמרן אלא דאפשר ליה לאתזוני בצינעה וקא מבזי נפשיה בפהרסיא, אבל לא אפשר ליה חיותיה הוא. 
רש"י ד"ה אוכלי דבר אחר: מקבלי צדקה מן הנכרים דהוי חילול ה' מחמת ממון והוה ליה כרשע דחמס. 

שולחן ערוך יורה דעה סימן רנד סעיפים א-ב
א. אסור לישראל לקבל צדקה מן העכו"ם בפהרסיא, ואם אינו יכול לחיות בצדקה של ישראל ואינו יכול ליטלה מן העכו"ם בצינעא, הרי זה מותר.
ב. שר עובד כוכבים ששלח ממון לישראל לצדקה אין מחזירין אותו משום שלום מלכות אלא נוטלין ממנו וינתן לעניי עובדי כוכבים בסתר כדי שלא ישמע השר.
הג"ה: ויש אומרים דיעשה בהן מה שצוה לו המושל. (כך משמע מפירוש רש"י ותוספות מעובדא דאימיה דשבור מלכא)

ט"ז, יורה דעה סימן רנד ס"ק ב
וינתן לעניי עובדי כוכבים- אבל לישראל לא, דכתיב "ביבוש קצירה תשברנה". פירוש כשיכלה לחלוחית זכות של עובדי כוכבים אז ישברו.
וקשה, דברישא התירו לקבל בצינעא ולא איכפת לן במה שיהיה לעובד כוכבים זכות בזה? ... ונראה לי שאין שייך "ביבוש קצירה" אלא כשהעובד כוכבים מכון דווקא לעניי ישראל, ובזה מייקר שם ישראל, בזה יש זכות גדול כגון הכא, וכמעשה דאימיה דשבור מלכא בגמ' ששלחה לחלק לישראל. ואע"ג דכתב רש"י שהיא ידעה גם כן שמפרנסין גם כן עניי עובדי כוכבים עם ישראל, דאם לא כן הוי ליה גניבת דעת וכמו שנעתיק בסמוך, מכל מקום העיקר בשביל עניי ישראל, בזה הקפידו משום "ביבוש קצירה". מה שאין כן ברישא, שהעובד כוכבים אין כוונתו דווקא על ישראל, אלא הוא מצד טבעו רחמן על כל הפושט יד אין זה זכות גדול ולית ביה "ביבוש קצירה", כן נראה לי עיקר.

הראי"ה קוק, שו"ת דעת כהן סימן קלב
י"ד כסלו תרע"ו (להרב ר' אשר מיכאל ד"ר כהן ז"ל, בזל)
שלום רב
בדק לן מר, לחוות דעתי אם מותר לקבל חלק מהצדקה הכללית, שיש להנכרים שרוב ממונם מהממשלה, בשביל קופת הצדקה של ישראל. ונסתפק כבוד תורתו אם האי דינא דאין מקבלים צדקה מהנכרים שייך גם כן ברבים המקבלים.
...וצריך לומר דעיקר "ביבוש קצירה" שייך דווקא בצדקה דרבים דאלימא זכותא דידה. ומשום הכי לא מחלקינן ברבים כלל בין צנעה לפרהסיא, ולא אישתמיט כלל חד מאן דאמר לומר דהני עובדי דמייתי הגמרא בסוגיא דבבא בתרא (בדף ח' ובדף י') דהוו בפהרסיא, אדרבא פשטא דמילתא משמע דבצנעה הוו. אלא ודאי דרק בצדקה דרבים שייך לומר שבזכות זה תמשך מלכותם כדפירש"י ולא בצדקה דיחיד. ומסולק בזה מה שהקשה הט"ז בס"ק ב'.
...דגבי יחיד שייך רק טעם דמבזה נפשיה, ואסור לישראל לבזות נפשו לפני גוי בשפלות כזו, וזהו דוקא בפרהסיא ולא בצנעה. וטעם של "ביבוש קצירה" לא שמענו כלל על צדקה דיחיד, אלא בצדקה דרבים, וכל מקום שהוא יותר בצנעה הזכות יותר, ואיכא יותר משום "ביבוש קצירה". ובצדקה דרבים, שמתחלקת ע"י גבאי צדקה, שייך רק טעם ד"ביבוש קצירה", ולא שייך כלל טעם דמבזה נפשיה, דאדרבא הגבאי הממונה שמקבל הרי הוא מתכבד בקבלתו, שהוא עושה לטובת הכלל, והעניים המקבלים מידו הרי הם אינם מקבלים כי אם מיד ישראל, ואינם מבזים עצמם כלל בפני נכרי, ויש כאן רק טעם ד"ביבוש קצירה", ולא טעם ביזוי כלל.

הרב מרדכי יהודה הלוי פרום, "קבלת תרומות מממשלת ארה"ב", זכור זאת ליעקב,  ירושלים תשל"א, עמ' פז-צב
...ובזה מבואר שפיר הגמרא לשם מה צריך ההיתר של שלום מלכות אם בסופו של דבר חילק רבא הכסף לעניי עכו"ם? והוא משום דברבים המקבלים איכא שני איסורים באמת. אחד משום "ביבוש קצירה תשברנה", והשני גם משום חילול ה' אם הוי בפרהסיא ומפורסם כמו בעובדא דרבא. ואף דלכאורה ענין חלול ה' הוא משום דהישראל עצמו שמקבל צדקה, וזה לא שייך אם נותן לרבים ועל ידי גבאי דהוי דרך כבוד. אמנם נראה דאדרבא עצם הדבר שרבים מישראל זקוקים לצדקה מן העכו"ם זה גופא הוי חילול ה' שישראל הם בגלות ובמצב ירוד כזה ולכן אף שחילקם לעניי עכו"ם ואין כאן האיסור ביבוש קצירה תשברנה, אבל עדין איכא כאן חילול ה'. שהרי מה שחילקם לעניי עכו"ם הוא בסתר כמו שכתב הרמב"ם "שלא ישמע המלך". אם כן העולם חושב שבאמת מגיע הכסף לעניי ישראל ויש בזה משום חילול ה'. ואולי משום זה גופא אפילו ר' אמי לא ידע שחילקו לעניי עכו"ם משום דזה נעשה בסתר ואם כן אלולי שלום מלכות לא היה צריך לקבל כלל ולגרום חילול ה', ורק משום שלום מלכות קבלו. וכדי למעט זכותם ולא לעבור על ביבוש קצירה תשברנה חלקו לעניי עכו"ם.
...נראה לחדש דהאיסור "ביבוש קצירה" הוא משום דמאריכין את הגלות, זה דווקא שאין לישראל מדינה עצמאית וכל עם ישראל הם בגלות ממש תחת שלטון העכו"ם אז האיסור הוא שעל ידי זה לא תמשך מלכותם וממילא הגלות נמשך. אבל עכשיו שיש לנו מדינה עצמאית ... כל מה שמדינת ישראל מתחזקת יותר על ידי מתן תמיכות שזקוקים לה לפי מצבנו, הרי יש בזה לקצר הגלות כי חיזוק המדינה הוא שלב בתהליך לגאולה השלמה ואם כן להיפך למצווה עוד יחשב ולא לאיסור.
והוא הטעם העיקרי, דכל השאלה הנ"ל היה שייך אם ישראל היו במצב של שלום ושלווה ככל האומות אז שייך לפלפל בזה אם מותר לקבל צדקה מן העכו"ם או אסור. אבל לפי מצבנו כיום ...שמדינת ישראל נתונה בסכנה של שמד ... אזי כל תמיכה וסיוע באיזה צורה שלא תהיה יש בה משום פיקוח נפש של הכלל והצלת הכלל.

שו"ת אגרות משה חלק יו"ד ב סימן קיז
ובדבר שהיהודים רוצים לעשות בענקעט לכבוד נכרי באיזה אולם כדי שיבואו בשבילו הרבה אורחים ויתנדבו בשבילו עבור הדבר מצוה, אין לומר שהוא דבר איסור ממש, שמצד ביבש קצירה שאיתא בב"ב דף י' כיון שמה שיתקבץ לצדקה על ידו הרי כוונתו אינו למצוה אלא לכבוד שאין בזה זכות ומצוה כל כך. ואם בשביל טעם חלול השם שצריכין להנכרי דאיתא ברש"י סנהדרין דף כ"ו וטעם זה נפסק להלכה /יו"ד/ בסימן רנ"ד סעיף א' כדאיתא בט"ז וש"ך ס"ק א' עיי"ש, שהכוונה שהוא בזיון להיהודים שגם זה נחשב חלול השם, הרי אם אי אפשר לחיות בצדקה של ישראל ואינו יכול ליטלה מהנכרי בצנעא ה"ז מותר כדאיתא בסנהדרין ובש"ע שם, וא"כ הרי אפשר שהגבאים ומנהלים מוסד המצוה לא יכלו להשיג ההכרחיות עבור המצוה מצדקה של ישראל שלכן אין לאסור אם האמת כן. אבל בכל אופן הוא ענין מכוער שאין להגבאים ומנהלים של מוסד מצוה לעשות זה אף שאין בזה איסור ממש ויטריחו להשתדל להשיג כל הצורך מיהודים החייבים בהמצוה.

שו"ת דברי יציב חלק יו"ד סימן קמב
בענין קבלת צדקה מעכו"ם, ובתמיכות הממשלה
ב"ה, יוניאן סיטי, ערש"ק פרשת ויקהל תשד"מ
ע"ד מה שעוררת בענין קבלת קצבאות תמיכה מהממשלה, ממ"ש בשו"ת בית שערים חלק או"ח סי' ס"א [דף כ"ז ע"א בד"ה ובסברא זו], שהאיסור דביבש קצירה שייך במקבל מהמלכות טפי ממקבל מיחיד הדיוט, וביאר בזה דעת המחבר יו"ד סי' רנ"ד עיי"ש.

א) הנה כסברא זו כתב גם בראשון לציון (לבעל אוה"ח הקדוש) על שו"ע יו"ד שם [ס"ב בד"ה מלך] בתי' השני, דיותר יש לחוש לצדקה שעושים המלך או השרים דהוה בכללות ויכריע להאריך זמן גאולתם, אבל בצדקה שעושה איזה יחיד יבטל הוא וצדקתו וכו' עיי"ש, ואח"כ כתב שם דתירוץ ראשון עיקר.
ובשנות חיים עה"ת סוף פרשת מסעי ג"כ כתב לחלק בין מלך שמתכוין שתמשך מלכותו להדיוט שמתכוין שיתכפר חטאו, ודייק כן מלשון הרמב"ם פ"ח ממתנות עניים ה"ט שנקט מלך או שר עיי"ש. ובשו"ת זרע אמת ח"ב סי' קי"ב [דף קל"ב ע"א] הקשה עליו, דזיל בתר טעמא דביבש קצירה דאסור לסייע לעע"ז לעשות שום דבר טוב כדי שלא יהיה כביכול הב"ה מוכרח להאריך אפו, ובזה ודאי לא שנא מלך מהדיוט וכו', ומלשון הרמב"ם פי"ב מרוצח הט"ו אסור להשיא עצה טובה וכו' אלמא לא שנא מלך מהדיוט וכו' עיי"ש.
ובאמת שהסברא לחלק בזה צ"ב טובא, וגם דכיון דשרינן לקבל מיחיד וה"ה לקבל מהרבה יחידים הרי זה דומה ממש למקבל ממלכות. ואולי י"ל דבש"ס ב"ב דף י' ע"ב, נענה ר' יהושע ואמר וכו' וחסד לאומים חטאת כל צדקה וחסד שאומות העולם עושין חטא הוא להן שאין עושין אלא כדי שתמשך מלכותן, נענה ר"ג ואמר וכו' שאין עושין אלא להתיהר בו, ר"א המודעי אומר וכו' שאין עושין אלא לחרף אותנו בו עיי"ש, ולפ"ז לכאורה ליכא למיחש משום ביבש קצירה כיון דחטא הוא להן ואין מקבלין שכר, וכמבואר בש"ס שם כאן בישראל כאן בעכו"ם עיי"ש, ובר"ה ד' ע"א תוד"ה בשביל שיחיו בני, [וע"ע ב"י סי' רמ"ז בד"ה כתב סמ"ג, ובדרישה ריש סי' רנ"ד].

אך י"ל דזה דוקא ביחידים שעושים להתיהר או לחרף אותנו, משא"כ במלכות דל"ש ענין יוהרא או חירוף, שהרי אינם נותנים משלהם רק מקופת המלוכה מה שגבו במסים, ועושים כדי שתמשך מלכותן וכדברי ר"י, ואפשר דעצם הדבר שמאמינים בזכות הצדקה נחשב להם לזכות, ושפיר שייך בהו ביבש קצירה שגם מקצת לחלוחית זו תיבש מהם, וא"ש לחלק בין מלכות ליחידים ודו"ק.
.. ובעיקר הדבר ידוע מה שהאריך זקה"ק מוהרצ"א זי"ע ועכ"י בכמ"ק בספריו הקדושים בחומר הדבר של קבלת ממון ממקור שאינו טהור, [עיין אגרא דכלה פרשת שופטים בד"ה כי הגויים, אגרא דפרקא אות קכ"ו, מגיד תעלומה ברכות ל"ב ע"א בד"ה בשביל כסף וזהב], וכבר הרחבנו את הדבור בזה כמ"פ. וי"ל שזה היה קצת גורם למה שנחרבו שני המקדשות, כיון שנבנו מכספי חירם וכורש והבן.

וכתבתי כבר [שפע חיים מכתבי תורה ח"ב סימן קט"ו] במה שיעקב ובניו נתפרנסו מלחם פרעה בבואם מצרימה ושזה היה סיבה לגלות מצרים. אמנם כעת נ"ל דבאמת לא קבלו מפרעה אלא מיוסף, כדכתיב [בראשית מ"ז י"ב] ויכלכל יוסף את אביו ואת אחיו וגו', דיוסף קנה כל רכוש מצרים כשהצילם בשנות הרעב, ועיין פסחים דף קי"ט ע"א שיוסף הטמין ג' מטמוניות עיי"ש. ובזה יש ליתן טעם למה שמהרי"ל היה משתמש בליל פסח במשכנות של עכו"ם להשימם על השולחן לנוי, עיין מג"א סי' תע"ב סק"ב ובחק יעקב סק"ד, שזה להראות שגם מה שלקחו מהמצריים בעצם שלהם היה, ושפיר נהנו מזה והבן.

אמנם מעיקר הדין נ"ל שבקצבאות התמיכה של הממשלה כיום אין כל איסור, כיון שאינם מיועדות לישראל לבד, ובכגון דא מבואר בט"ז יו"ד סי' רנ"ד סק"ב דליכא משום ביבש קצירה עיי"ש. וע"ע בערוך השולחן שם סעיף ג', דברמב"ם משמע שהאיסור הוא רק כשעובדים ע"ז ושעל זה סמכו האידנא שהדוחק רב עיי"ש. וע"ע בזרע אמת הנ"ל, ובשו"ת כתב סופר יו"ד סי' קי"ד מה שהאריך בצדדי היתר עיי"ש. ובבית הלל כתב דגדר האיסור בפרהסיא היינו בפני עשרה מישראל דייקא עיי"ש, וביד שאול סק"א מ"ש עליו עיי"ש. וע"ע בדעת תורה שם סעיף א', שהביא מעצי לבונה דהיכא דהוי קצת כעין אגר נטר שרי עיי"ש. וזה ברור שהמדינה אינה מחלקת את הקצבאות מפאת נדיבותם ורוחב לבם, ורק את טובתם הם דורשים שיצביעו עבורם בבחירות וכדו', וגם שאינם יכולים להפלות בין התושבים מפאת החוקים שנקבעו פה.

ובר מן דין נראה שאצל הגויים אין זכות אבותיהם עומדת להם, דרק בבני ישראל כתיב [שמות ל"ד ז'] נצר חסד לאלפים וגו', וזה מי"ג מדות של רחמים אשר חנן השי"ת לעם קרובו ולא עשה כן לכל גוי. ואף אם היה להם בזה איזה לחלוחית של זכות, בודאי שמאז ועד עתה כבר אכלו פירותיה ולא נותר להם מאומה. ומה שאנשי השלטון כיום אינם משנים את חוקי היסוד אין זה מתוך דאגתם לשלומנו, אלא לטובת עצמם שלא יעלה בגורלם כמו שאירע לגרמנים ימש"ו אחר שהפלו לרעה את היהודים שהפכו למשטר של שליטים רודנים ולבסוף נהרסו ונחרבו. וגם שאינם רוצם לקומם נגדם את בני המעוטים. וחוששים ג"כ שעי"ז ידרשו מהם לשנות גם חוקים אחרים שאינם לטובתם. וזה ברור ואמת כמו שגלוי וידוע לפני הבוחן כליות ולב ודו"ק.

ואכן רואים בעליל שלמרות חוקים אלו אין היחס הניתן למוסדות התורה שוה לזה שניתן לבתי ספר שלהם, וזאת על אף שגורפים סכומים נכבדים לקופת המדינה ממשלמי המסים היהודים. ולכן מה שמקבלים מהם כספינו המושב לנו הוא, ואינו ענין כלל למקבל צדקה מן העכו"ם בפרהסיא שפסול לעדות [שו"ע חו"מ סי' ל"ד סי"ח], וז"פ.

שו"ת עטרת פז חלק ראשון כרך ג - אה"ע סימן ד
וגם עי' בס' שנות חיים (סוף סדר מסעי דף קפא ע"ד) שכתב שם, דאין איסור דביבש קצירה נוהג אלא בצדקה שנותן מלך או שר של גויים שעל ידי צדקתם תמשך מלכותן, מה שאין כן בגוי סתם, ודקדק כן נמי מדברי הרמב"ם (פ"י מהל' מלכים ה"י) שכתב בזה"ל: אבל הגוי שנתן צדקה מקבלים ממנו ונותנים אותה לעניי גויים. ע"כ. והקשה בכסף משנה (שם) דמדוע נקט גוי, הא הוה ליה למינקט מלך גוי דאז דוקא מקבלים ממנו משום שלום מלכות, ונשאר בצ"ע. אבל להנ"ל מבואר ולא קשיא מידי, דבגוי סתם אין נוהג איסור ביבש קצירה ולכן מקבלים ממנו בכל גווני, גם כשאין בזה משום שלום מלכות. עכ"ד. ע"ש. [ובאמת שכחילוק זה בין מלך לגוי סתם כתב כבר הגר"ח בס' ראשון לציון שם (דף קז סוף ע"ב) שכתב שם, דלא חיישינן להא דכתיב ביבש קצירה תשברנה, אלא לענין צדקה שנותנים המלך והשרים, שהיא מכריעה את זכותם להמשיך מלכותם, אבל צדקה שעושה איזה גוי הדיוט יבטל הוא וצדקתו, ואין לחוש לזה כלל. ע"ש]. ואולם הנה הרב פרי האדמה ח"א על הרמב"ם שם (פ"י מהל' מלכים ה"י) וכן הרב זרע אמת (שם דף קלב ע"א) עמדו להעיר על דברי הרב שנות חיים דאם כן הוא דבגוי סתם אין איסור דביבש קצירה תשברנה למה כתב הרמב"ם הנ"ל "ויתנם לעניי גויים" הרי יכול לקחתם אף עבור עניי ישראל ?

הרב אליקים לבנון- לסרב בזקיפות קומה
ההתייחסות הראשונית לשאלה זו חייבת לבוא מתוך משקפיים תורניים, מפני שהתורה מורה לנו את דרך הישר. בהלכות מתנות עניים ח, ט, פוסק הרמב"ם שאסור לקבל מגויים כספי צדקה בפרהסיא. ואם יש עני שאין לו די בצדקה מישראל והוא אנוס לקבל צדקה מגויים, מותר. כך גם פוסק השו"ע, יו"ד רנד, א. 
הפוסקים מציינים עוד שאם הצדקה ניתנת בדווקא לעניי ישראל יש בכך איסור גדול יותר (ט"ז שם ס"ק א). כאמור, די בהלכה זו כדי לקבוע באופן נחרץ שאסור לקבל תרומות מהנוצרים ידידי ישראל. בנוסף לכך, אם יורדים לסוף דעתם של הידידים הללו, מתברר שבמוצהר הם מגייסים תרומות למען פרויקטים במדינה - הן פרויקטים תורניים חינוכיים, כמו תרומות לישיבות, והן מהתחום הכללי. הכוונה הנסתרת שלהם היא ליצור השפעה ותלות בממסד הנוצרי ולהשיג יכולת להתוות דרך למדינת ישראל. 
הנוצרים הללו הם אנשים דתיים המאמינים שיום אחד יחזור אותו האיש ויופיע בעולם כמנהיג דתי של כלל האנושות, ובעיקר כמשיח לעם ישראל.
התרומות שלהם מקדמות את תהליך ה"גאולה" כביכול של היהודים, המתקרבים על ידי כך לאמונה הנוצרית. 
הנוצרים ידידי ישראל דואגים להעניק את תרומותיהם בפרהסיה, בטקס גדול המתקיים לשם כך, עם מכתבי תודה ממקבלי התרומות, כל זאת כדי לקדם את השפעתם. למוסדות זהו פיתוי גדול, מפני שמדובר גם בתרומות גדולות מאוד, ויש להצטער על כך שהשוחד מעוור עיני חכמים וגורם להם להרכין ראש בפני אנשי אותה דת, אשר בעטיה נשלחו למות ונשרפו חיים אלפי יהודים. יש לעמוד בזקיפות קומה ולדחות לחלוטין כל הצעה לתרומה.

הרב ישראל רוזן/ אין חשש מהשפעה נוצרית
אכן זו שאלה נכבדה, גם הלכתית וגם חינוכית, אך הבעייתיות איננה בשל החשש להיות מושפעים מדתם של מעניקי הצדקה אלא הטעם הוא בשל פגם הלכתי-חינוכי של הכרת הטוב או תחושת 'יקר וגדולה' לאמונה כוזבת. כמו כן, קיים דיון הלכתי האם מותר לקבל צדקה מנכרי (לאו דווקא דתי) ובאילו תנאים, שהרי בכך מגדילים את זכויותיו.
עמדתי היא שהימנעות מקבלת תרומות גם מנוצרים ידידי ישראל, והם אינם שונים לרעה מ'סתם' נכרים, אינה אלא מידת חסידות ואיננה הכרחית. אך תנאי גדול בדבר; לא לדברים שבקדושה. לרכישת אמבולנס- כן! למעון ילדים - כן! לייעור ולשמירת הסביבה - כן! לחדר מחשבים בבית ספר - כן! לספריה תורנית באותו בית ספר - לא! וכמובן לא לבתי כנסת, לישיבות ולבנין בית המקדש.
אכן, מקבלים קרבנות לבית המקדש גם מן הנכרים, ושלמה המלך אפילו נעזר בחירם מלך צור הנכרי (אולי בתשלום ולא בהתנדבות? אולי בתמורה ל'טובת ההנאה' בעצם הידידות עמו). אך ביחס לשותפות במפעל שבקדושה - מקרא מלא דיבר הכתוב: "לא לכם ולנו לבנות בית לאלקינו" (עזרא ד,ג).
כאמור, בעיני אין חשש ממשי שמישהו שפוי יושפע מדתו של הנדיב-התורם-הנכרי-הנוצרי. בודאי כאן בארצנו, שהיא ככלות הכול מדינה וחברה יהודית, אין חשש ש'צדקה מן הנכרים' תייקר את מעמדם ותפיל נשמות ברשתם. עם ישראל מחוסן מחשש שולי זה וכמדומה שבפועל הוא לא קיים. יתר על כן, אני לא חש ציבורית ופומבית שידידי ישראל הנוצרים מנסים להטות את לבנו אל אמונתם באמצעות תרומות. זו לא האג'נדה הקיימת ולא קלטתי אווירת 'מיסיון' מעין זו. לפחות עד כה.
באחת, תשובתי שאין איסור בדבר, אם התרומה מיועדת לחולין בלבד.

הרב איתן איזמן / רק לא ממיסיונרים
הנושא בו אנו עוסקים ניתן לחלוקה לשתי קטגוריות. מצד אחד ישנם כאלו שלא רוצים לקבל שום תרומה מגוי, בהנחה שהגויים הם עובדי עבודה זרה וכדומה. מצד שני, מתוך הנחה שהגויים היום אינם עובדי עבודה זרה, אנו יכולים לקבל מהם תרומות בתנאי ברור אחד – שאין שום פעילות מיסיונרית סביב התרומות הללו. 
הרגישות היא גבוהה מאד וצודקת כי גורמים "אוהבי ישראל" - במרכאות וגם שלא במרכאות – מעסיקים הרבה פעמים סביבם מיסיונרים והדוגמאות כיום הן רבות. לכן, אם יש ראש ישיבה שאוסף תרומות בעולם ויש גופים שמוכנים לתת לו בלי שום פעילות מיסיונרית כמו כאן בארץ, אלו תרומות שניתן לקבלם ואולי אף אפשר לטהרם. תרומות של אנשים העוסקים בפעילות ענפה, כאן בארץ ויש חשדות גדולות של עבודות מיסיונריות סביבם – אז מהם צריך להיזהר. ופסקו גדולים וטובים שאסור לקבל מהם מאחר שהדבר הזה מחזק את מעמדם בארץ. לכן הזהירות היא חשובה בדבר הזה ובירור העובדות כפי שהן אכן קיימות, חייב להיות סביב פעילות של "נוצרים אוהבי ישראל".

[image: ]ספר 'אהבת צדקה' (ביחס לשו"ע – כיצד פסק שמותר בצנעה, הרי 'ביבש קצירה תשברנה'?)

